བཅོམ་ལྡན་འདས་མི་འཁྲུགས་པའི་སྒོ་ནས་རུས་ཆོག་བྱ་ཚུལ་བཞུགས། ན་མོ་གུ་རུ་ཝེ། འདིར་རུས་ཆོག་བྱ་ཚུལ་ནི། མདུན་གྱི་སྟེགས་ཀྱི་ཁར་གཏོར་མ་དང་བུམ་པ་གཅིག་གམ་གཉིས་དྲི་བཟང་དང་འོ་མས་བཀང་ལ་དེའི་མདུན་དུ་མཆོད་པ་དྲུག་ཚར་གསུམ་བཤམས། ཉེ་ལེགས་སུ་སྣོད་གཙང་མའི་ནང་སེང་རས་དཀར་པོ་བཏིང་བའི་སྟེང་དུ་རུས་རྣམས་བཞག བདག་བསྐྱེད་བཟླས་པ་ཡན་ལག་གཞུང་བཞིན་བཏང༌། དེ་ནས་བུམ་བསྐྱེད་ལ་འཇུག་སྔགས་ཕྲེང་བཀོད་ལུགས་ནི། བུམ་ལྷའི་ཐུགས་ཀའི་ཟླ་བ་ལ་གནས་པའི་ཧཱུྂ་ཡིག་སྔགས་འཕྲེང་དང་བཅས་པ་ལས་བདུད་རྩིའི་རྒྱུན་བབ་པས་གང་བར་གྱུར། ཀ་ཀ་ནི་ཅི་ནུས་བཟླས་པའི་རྗེས་སུ། བུམ་ལྷའི་ཡེ་ཤེས་པ་རང་གནས་སུ་གཤེགས་དམ་ཚིག་པ་བུམ་ཆུ་དང་རོ་གཅིག་ཏུ་གྱུར་ཅེས་བརྗོད། ཆ་གསུམ་བཏང༌། དེ་ནས་རུས་རྣམས་ཀྱི་སྟེང་དུ་པཾ་ལས་པདྨའི་སྡོང་པོ་དེའི་སྟེང་དུ་ཨ་ལས་ཟླ་བ་ལ་གནས་པའི་ཧཱུྃ་ཡིག་སྔགས་ཕྲེང་དང་བཅས་པ་ལ་བདུད་རྩིའི་རྒྱུན་བབ་པས་ཆེ་གེ་མོའི་སྡིག་སྒྲིབ་ཐམས་དུ་དུད་ཁུ་དང་སོལ་ཁུའི་རྣམ་པར་བྱང་ཞིང་དག་པར་གྱུར། ན་མོ་རཏྣ་ཏྲ་ཡ༴ སཏྭ་ནཉྩ་ཆེ་གེ་མོའི་སྡིག་སྒྲིབ་ཐམས་ཅད་ཤནྟིཾ་ཀུ་རུ་སྭཱཧཱ། ཞེས་བརྗོད་ནས་རུས་བུ་རྣམས་བུམ་ཆུས་བཀྲུའོ། །བསྡུས་ན་དེས་ཆོག་གོ །རྒྱས་ན་ཁྲུས་གསོལ་དུག་དབྱུང་བཅས་སྦྱངས་ཆོག་ལྟར་བྱ་བ་སྟེ། རྒྱལ་བའི་སྐུ་ལ་ནས་སྐུ་ཕྱིའོ་ཞེས་པའི་བར་དང༌། འདི་ནས་སྦྱིན་པའི་ནས་དཀྱུས་བཞིན་བཏང༌། དེ་ནས་འདོད་ཆགས་ཞེ་སྡང་གཏི་མུག་གསུམ་ནས་ཚེ་འདས་དུག་ནི་དུག་མེད་ཤོག་ཅེས་པའི་བར་བྱའོ། །རྒྱས་པར་སྤྲོ་ན་ཨོཾ་ཡེ་དྷརྨ་བརྗོད་ནས་འབྲུ་ལ་སྔགས་འདེབས། དེ་ནས། གང་ལ་སེར་སྣ་ནས་ཁྱེད་ཅག་སྡིག་པར་མ་གྱུར་ཅིག འཇིག་རྟེན་འདི་ནས་འཇིག་རྟེན་ཕ་རོལ་ཏུ་སོང་བ་ཆེ་གེ་མོའི་ཐོག་དྲངས་སེམས་ཅན་ངན་སོང་གསུམ་ལས་གྲོལ་ནས་མཐོ་རིས་སུ་སྐྱེས་ཏེ་བདུད་དང་མི་མཐུན་པའི་ཕྱོགས་ཐམས་ཅད་ལས་རྒྱལ་ནས་ཤིན་ཏུ་བཀྲ་ཤིས་པར་གྱུར་ཅིག ཅེས་བརྗོད་པའི་མཐར་རུས་བུ་རྣམས་མདུན་བསྐྱེད་ལྟར་བསྐྱེད་ལ། ཧཱུྃ་ཡིག་སྔགས་ཕྲེང་དང་བཅས་པ་ལས་བཅོམ་ལྡན་འདས་རྡོ་རྗེ་མི་འཁྲུགས་པ་སྐུ་མདོག་བཻཌཱུརྻ་མཐོན་མཐིང་ལྟ་བུ་ནས་མ་ལུས་མཉེས་པར་མཛད་ལ་ཕྱག་འཚལ་ལོ། །ཞེས་པའི་བར་མདུན་བསྐྱེད་བཞིན་བཏང༌། དེ་ནས་ཡི་གེ་བརྒྱ་པས་ལྷག་ཆད་བསྐང༌། བཅོམ་ལྡན་འདས་མི་འཁྲུགས་པའི་དཀྱིལ་འཁོར་ཆེན་པོའི་ལྷ་ཚོགས་རྣམས་ཀྱིས་ཆེ་གེ་མོའི་ཐོག་དྲངས་པའི་སེམས་ཅན་ཐམས་ཅད་ཀྱི་སྒྲིབ་གཉིས་བྱང་ཚོགས་གཉིས་རྫོགས་ཏེ་མྱུར་དུ་མངོན་པར་རྫོགས་པར་འཚང་རྒྱ་བར་བྱིན་གྱི་བརླབ་ཏུ་གསོལ། ལན་གསུམ། ཞེས་གསོལ་བ་བཏབ་པས་ཐུགས་ཀ་ནས་འོད་ཟེར་འཕྲོས་པས་སེམས་ཅན་ཐམས་ཅད་ཀྱི་སྒྲིབ་གཉིས་བྱང་སྟེ་མི་འཁྲུགས་པའི་གོ་འཕངས་ལ་བཀོད་པ་དང༌། སངས་རྒྱས་དང་བྱང་སེམས་ཐམས་ཅད་སྤྱན་དྲགས་ཏེ་བཅོམ་ལྡན་འདས་ལ་ཐིམ་པས་འོད་དུ་ཞུ་ནས་རུས་བུ་རྣམས་ལ་ཐིམ་པས་དེ་ཉིད་དེ་བཞིན་གཤེགས་པ་ཐམས་ཅད་ཀྱི་འབྱུང་གནས་རིན་པོ་ཆེའི་ཕུང་པོར་གྱུར།། །།དེ་ནས་དགེ་བསྔོ་སྨོན་ལམ་བཀྲིས་སོགས་ཀྱིས་མཐའ་བརྒྱན་པར་བྱའོ།། །།ཞེས་པའང་དགེ་རིན་པས་སོ།། །། ༈ །ས་བཅུ་བུམ་གཏེར་སྒྲུབ་ཆོག་ཤིན་ཏུ་བསྡུས་པ་ནི། བདག་བསྐྱེད་སྔོན་དུ་སོང་ནས། ཨ་མྲྀ་ཏས་བསངས། སྭབྷ་ཝས་གཏེར་བུམ་མི་དམིགས་པར་སྦྱངས། སྟོང་པའི་ངང་ལས་འབྱུང་བ་རིམ་བརྩེགས་སྟེང༌། །བྷྲཱུྂ་ལས་རིན་ཆེན་སྣ་ཚོགས་ལས་གྲུབ་པའི། །ཕྱི་ནི་བུམ་པ་ནང་ནི་གཞལ་ཡས་ཁང༌། །ཤིན་ཏུ་ཉམས་དགའ་ལོངས་སྤྱོད་དུ་མས་གང༌། །དེ་དབུས་སྣ་ཚོགས་པདྨ་ཟླ་བའི་སྟེང༌། །ཀྵྀ་ལས་སེམས་དཔའ་ས་ཡི་སྙིང་པོ་དཀར། །མྱུ་གུ་དྲིལ་བུ་འཛིན་ཅིང་ཕྱེད་སྐྱིལ་བཞུགས། །མདུན་དུ་ས་ཡི་ལྷ་མོ་གསེར་གྱི་མདོག །ནོར་བུ་བུམ་འཛིན་སྐུ་སྟོད་ས་ནས་ཐོན། །རྒྱབ་ཏུ་ས་བདག་དབང་ཆེན་སྐུ་མདོག་སེར། །ཞལ་གཅིག་སྦྲུལ་མགོ་བཞི་ཡི་གདེངས་ཀ་ཅན། །གཡས་གཡོན་ལྷ་ཀླུ་གཞི་བདག་ཕོ་མོ་གསལ། །གཙོ་འཁོར་རྣམས་ཀྱི་གནས་གསུམ་འབྲུ་གསུམ་དང༌། །ས་བོན་འོད་ཀྱིས་འཁོར་བཅས་སྤྱན་དྲངས་གྱུར། །ཨོཾ་ཀྵྀ་ཧེ་རཱ་ཛ་པྲྀ་ཐཱི་དེ་བཱི་སརྦ་བྷཱུ་མི་པ་ཏི་ས་པ་རི་ཝ་ར་ཨེ་ཧྱེ་ཧི་བཛྲ་ས་མཱ་ཛཿཛཿཧཱུྃ་བཾ་ཧོཿ ཏིཥྛ་ལྷན། ས་མཱ་ཡ་སྟྭཾ། ས་མཱ་ཡ་ཧོཿ སེམས་དཔའ་ས་ཡི་སྙིང་པོ་དང༌། །ས་ཡི་ལྷ་མོ་བརྟན་མ་ཆེ། །ས་བདག་ཀླུ་གཉན་འཁོར་བཅས་ལ། །མཆོད་ཅིང་བསྟོད་དེ་ཕྱག་ཀྱང་འཚལ། །བུམ་ལྷའི་ཐུགས་སྲོག་སྔགས་ཕྲེང་ལས། །འོད་འཕྲོས་བརྟན་གཡོའི་རྒུད་པ་ཞི། །ཚེ་བསོད་དཔལ་འབྱོར་ཡེ་ཤེས་རྒྱས། །དཔག་ཚད་བརྒྱད་ཁྲིད་བཞི་སྟོང་གི །ས་བཅུད་བསྡུས་ནས་བུམ་པར་ཐིམ། །དངོས་གྲུབ་ཀུན་གྱི་གཏེར་དུ་གྱུར། །ཨོཾ་ཀྵྀ་ཧེ་རཱ་ཛ་པྲི་ཐཱི་ཝི་དི་བཱི་སྭཱཧཱཿ ཞེས་བསྙེན་པ་དང༌། ཨོཾ་ཀྵྀ་ཧེ་རཱ་ཛ་པྲྀ་ཐཱི་ཝི་དེ་བཱི་སརྦ་སིདྡྷི་སྭཱཧཱཿ ཞེས་སྒྲུབ་པ་དང༌། ཨོཾ་ཨ་ཀ་ནི་ཀ་ནི་ཨ་བྷི་ལ་མཎྜ་ལ་ཡེ་སྭཱཧཱཿ ཞེས་ལས་སྦྱོར་རོ། །ས་སྙིང་ས་ཡི་ལྷ་མོ་བཅས། །གཏེར་བུམ་འདི་ལ་བརྟན་པར་བཞུགས། །ས་བཅུ་དཔལ་གཡང་རྒྱས་པར་མཛོད། །ལས་དང་མཆོག་གི་དངོས་གྲུབ་སྩོལ། །ཨོཾ་སུ་པྲ་ཏིཥྛ་བཛྲ་ཡེ་སྭཱཧཱ། འབད་དང་རྩོལ་བ་སོགས་ཀྱི་བཀྲ་ཤིས་པར་བྱའོ།། །།ཞེས་པའང་དགེ་རིན་པས་སོ།། །།མངྒ་ལཾ།།